Die Tuinroete-distrik het die laaste paar weke ’n skerp styging in hospitalisasies weens Covid-19 ervaar en daar is vroeë tekens dat die sterftesyfer begin styg.
Dr. Keith Cloete, departementshoof, het die middag op ’n aanlyn mediavergadering van die premier gesê die onlangse uitbrekings kom neer op ’n tweede vlaag in die Tuinroete, met die risiko dat dit na ander dele van die provinsie kan versprei. In die res van die provinsie bly die getal gevalle en hospitalisasies nog grootliks stabiel, met stygings wat in enkele plekke in klein groepe voorkom.
Cloete sê die grootste probleem is steeds dat mense hulself nie beskerm deur maskers te dra, hul hande gereeld te ontsmet en ’n veilige afstand te handhaaf nie. Dr. Terrence Marshall, hoof van die gesondheidsgroepering in die Tuinroete, sê daar was in die afgelope vier tot vyf weke ’n geweldige toename in gevalle in die distrik wat na omliggende gebiede versprei het.